**Az év coacha 2021 Seasoned star: Nagy Judit, PCC**

**Összemosódásból párhuzamok**

Judit tudatosságának alakulása, alakítása saját működését illetően, valamint feltárulkozása, nehézségeinek felvállalása példaértékű. A 'coaching, mint művészet' áthatja a folyamatot: Judit az összemosódás felismerésével művészien indul útnak és viszi tovább párhuzamosan a saját belső munkáját ezen az úton úgy, hogy közben egyszerre van partnerségben ügyfelével, támogatja annak tudatosságát, és tartja a folyamatot is. Az összemosódás párosul szétválasztással: egyszerre dolgozik az ügyféllel és magán; folyamatosan minden élethelyzetben átfuttatja magán a kapcsolatát az ügyféllel, a folyamat javát keresve, fiziológiára is figyel, tudatossággal, alázattal van jelen. Nem vész el a részletekben, hanem lényegre törően mutatja be az ügyfél témáját és a változás fő mozzanatait.

Nyelvezete végtelenül letisztult, sallangmentes, esszenciális dolgokat emel ki. Ez a fajta nyelvezet egy nagyon fókuszált, tudatos, direkten és tisztán kommunikáló coachot sejtet a pályázat mögött. Annyira képszerű a fogalmazás, hogy szinte filmként pereg az olvasóban, ahogy az esethozó dilemmája és a coach belső megélése vágások sorozatán keresztül összekapcsolódik, majd a végére szétválik. Elmenne egy forgatókönyv szinopszisának. Kiváló, ahogy a párhuzamosságot az íráskép is tükrözi. Ettől izgalmas és érdekes lesz az olvasás is. Mint egy puzzle, amit mi együtt rakhatunk össze a coach-csal. Miközben azért ő segíti az értést a különböző szövegbeli kiemelésekkel. A sorsfordító intervenciók leírásából kitűnik, milyen mély szinten dolgozik az ügyféllel a coach, és ezzel maximális tanulást képes létrehozni. Mély szupervíziós munkáját a coaching szolgálatába állítja. Az összemosódással való munkát jól segíti a két oszlopban leírt folyamat, amiben szétválhat az én és a másik. A belső hangok harmóniájának létrehozása és képi megjelenítése a folyamat transzformatív erejéről ad képet. (Arra kíváncsi lennék, hogy miért került sor a folyamat folytatására?) Profi a szerkesztés, a rendhagyó forma, ami szétválasztja a történést a belső tartalomtól (színezés, két hasáb).

Kiemelném még, hogy Judit rendszerszemléletű gondolkodása a magáról való tanulást illetően érzékelhetően túlmutat az itt-és-most -on, beépül egy magasabb szinten is, ez pedig bizonyosan értékes lesz további munkáiban is.